Vermoorde glo by hof weggewys | Netwerk24
Vermoorde glo by hof weggewys
Deur Brenden Ruiter @Ruitervaniewind 24 Junie 2020 06:01
Altecia Kortjie en haar dogtertjie, Raynecia Kortjie. Foto: Verskaf
Het die gereg die vermoorde Altecia (26) en Raynecia Kortje (7) gefaal?
Dié ma en dogter is verlede week vermoedelik wreed deur Raynecia se pa, Ryan Smith, in 'n huurhuis in Belhar vermoor.
Smith het verlede week op aanklagte van dubbele moord in die hof verskyn.
Wat egter die gemeenskap van Delft, waar hulle by Altecia se ouers gewoon het, dwars in die krop steek, is dat sy om 'n beskermingsbevel aansoek gedoen het, maar dit ten tye van hul dood nog nie toegestaan is nie.
Altecia se pa, Martin Kortje, het verlede week aan TygerBurger gesê sy en die kinders het 'n tyd lank by haar kêrel in Belhar gewoon, maar weens die aanranding het hulle terug huis toe getrek.
Sy is na bewering weens Covid 19-regulasies by die hof weggewys en kon nie die beskermingsbevel bekom nie.
Dit het nou aan die lig gekom die departement van justisie en korrektiewe dienste het die openbare beskermer (OB) gevra om 'n ondersoek te doen oor hoekom sy nie gehelp is nie.
Past. Charles George, voorsitter van die Delf-gemeenskapspolisiëringsforum, sê die gemeenskap soek antwoorde.
"Ons sal nie rus voor ons weet of hul dood verhoed kon gewees het nie.
"Ons sal wag tot die OB se ondersoek afgehandel is, maar intussen moet ons onsself afvra hoeveel mense moet nog sterf aan die hand van mense wat hulle kamstig liefhet?
"Hierdie is 'n siekte wat ons met wortel en tak moet uitroei, maar as die mense wat ons moet beskerm ons faal, dan staan ons beskaamd.
"Dit is goed dat pres. Cyril Ramaphosa die vermoordes se name in sy toespraak genoem het, maar as 'n land is ons lankal verby toesprake. Ons soek aksie," sê George.